钦定古今图书集成/明伦汇编/氏族典/第151卷 > 《廖用贤尚友录》 > 袁豹
## 钦定古今图书集成/明伦汇编/氏族典/第151卷 > 《廖用贤尚友录》 > 袁豹

按《宋书袁湛传》：“湛弟豹，字士蔚，亦为谢安所知，好学
博闻，多览典籍。初为著作佐郎，卫军桓谦记室参军。
大将军武陵王遵承制，复为记室参军。其年，丹阳尹
孟昶以为建威司马。岁馀，转司徒左西属，迁刘毅抚
军谘议参军，领记室。豹善言雅俗，每商较古今，兼以
诵咏，听者忘疲。寻转抚军司马，迁御史中丞。孟昶卒”，
豹代为丹阳尹。义熙七年，坐“使徙上钱”，降为太尉谘
议参军，仍转长史。高祖遣益州刺史朱龄石伐蜀，使
豹为檄文。九年，卒官，时年四十一。次年，以参伐蜀之
谋，追封南昌县五等子。